Diari Oficial de la Generalitat Valenciana


Sumari del DOGV 6066, del 28-07-2009 (2009/8902)

DECRET 100/2009, de 24 de juliol, del Consell, pel qual es crea i es regula el Consell de Cooperació de la Generalitat amb Creu Roja Espanyola en la Comunitat Valenciana.
--------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2009/07/24/100/dof/vci/html**

### Dades del document

Número de DOGV
:   6066

Data del DOGV
:   28-07-2009

Secció del DOGV
:   I. DISPOSICIONS GENERALS

Número del document
:   2009/8902


Data del document
:   24-07-2009

Organisme emissor
:   Conselleria de Benestar Social

Tipus de document
:   Decret

Descriptors 

:   * Conselleria Benestar Social
    * cooperació institucional
    * Creu Roja
    * reglament intern
    * administració regional
    * ajuda al desenvolupament
    * legislació

DECRET 100/2009, de 24 de juliol, del Consell, pel qual es crea i es regula el Consell de Cooperació de la Generalitat amb Creu Roja Espanyola en la Comunitat Valenciana. [2009/8902]  
Creu Roja Espanyola és una institució humanitària de caràcter voluntari i interés públic, configurada com a auxiliar i col·laboradora de les administracions públiques, segons disposa el Reial Decret 415/1996, d'1 de març, de normes d'ordenació de Creu Roja Espanyola, modificat pel Reial Decret 2219/1996, d'11 d'octubre.  
En compliment dels seus fins, Creu Roja Espanyola realitza activitats que coincidixen amb àmbits competencials de titularitat de la Generalitat, cosa que fa convenient la creació d'instruments de col·laboració que garantisquen una major coordinació en l'exercici d'estes activitats.  
Una major coordinació i col·laboració entre la Generalitat i Creu Roja Espanyola en la Comunitat Valenciana permetrà incrementar l'eficàcia en els servicis prestats als ciutadans.  
Amb esta finalitat, es crea, per primera vegada en una comunitat autònoma, un Consell de Cooperació de la Generalitat amb Creu Roja Espanyola, per a propiciar i recolzar les activitats humanitàries i socials conjuntes, promovent una major cooperació entre la Generalitat i Creu Roja Espanyola.  
El Consell de Cooperació estarà presidit pel president de la Generalitat i integrat per una representació d'ambdós entitats i es podran crear comissions específiques de treball en funció de les necessitats sectorials o temporals que es determinen.  
En virtut d'allò que s'ha exposat, a proposta del conseller de Benestar Social i amb la deliberació prèvia del Consell, en la reunió del dia 24 de juliol de 2009,  
DECRETE  
Article 1. Objecte  
El present decret té com a objecte la creació, la regulació de la composició, l'organització i les funcions del Consell de Cooperació de la Generalitat amb Creu Roja Espanyola en la Comunitat Valenciana.  
Article 2. Creació, adscripció i naturalesa del Consell de Cooperació  
1. Es crea el Consell de Cooperació de la Generalitat amb Creu Roja Espanyola en la Comunitat Valenciana, adscrit a la Conselleria de Benestar Social, amb les funcions, la composició i el règim de funcionament establits en el present decret.  
2. El Consell de Cooperació de la Generalitat amb Creu Roja Espanyola en la Comunitat Valenciana és un òrgan col·legiat de l'administració de la Generalitat a què correspon l'estudi, la coordinació i la col·laboració en les matèries i funcions que expressament se li assignen en este decret i en la resta de la normativa que li siga aplicable.  
Article 3. Funcions del Consell de Cooperació  
Correspon a este Consell de Cooperació:  
1. Conéixer els objectius, plans d'acció i activitats de Creu Roja Espanyola en l'àmbit de la Comunitat Valenciana, per a facilitar el suport de la Generalitat en el marc de les seues competències.  
2. Intercanviar informació, experiències i bones pràctiques sobre les activitats que cada una de les entitats desenvolupa en el compliment dels fins que els són comuns.  
3. Promoure els estudis i informes que es necessiten per al millor exercici de les seues comeses.  
4. Facilitar la cooperació interinstitucional entre la Generalitat i Creu Roja Espanyola en la Comunitat Valenciana.  
5. Estudiar i elaborar conjuntament plans d'acció a desplegar entre les dos entitats per a la millora de l'atenció a les persones vulnerables en l'àmbit de la Comunitat Valenciana.   
6. Qualsevol altra funció que impulse i facilite les actuacions comunes que desenvolupa Creu Roja Espanyola en l'àmbit de la Comunitat Valenciana, en compliment del seu objectiu general i finalitats, segons disposa l'article 2 del Reial Decret 415/1996, d'1 de març.  
Totes les funcions anteriorment enumerades s'atribuïxen al Consell de Cooperació, sense detriment que corresponguen a altres òrgans de participació i representació legalment establits.  
Article 4. Composició del Consell de Cooperació   
1. El Consell de Cooperació de la Generalitat amb Creu Roja Espanyola en la Comunitat Valenciana estarà compost pels membres següents:  
Presidència: el president de la Generalitat.   
Vicepresidència: la persona titular de la conselleria competent en matèria de polítiques de servicis socials.  
Vocals:  
La persona titular de la conselleria competent en matèria d'educació.   
La persona titular la conselleria competent en matèria de sanitat.   
La persona titular la conselleria competent en matèria d'immigració i ciutadania.   
La persona titular la conselleria competent en matèria de governació.   
La persona titular la conselleria competent en matèria d'ocupació.  
La persona titular de la Delegació del Consell a Alacant.  
La persona titular de la Delegació del Consell a Castelló.  
La persona titular de la Delegació del Consell a València.  
El president de Creu Roja Espanyola en la Comunitat Valenciana.  
Els vicepresidents de Creu Roja Espanyola en la Comunitat Valenciana.  
El president provincial de Creu Roja Espanyola a Alacant.  
El president provincial de Creu Roja Espanyola a Castelló.  
El president provincial de Creu Roja Espanyola a València.  
El secretari i coordinador autonòmic de Creu Roja Espanyola en la Comunitat Valenciana.  
La secretaria de l'òrgan serà assumida per la persona titular de la direcció general competent en matèria d'acció social.  
2. Per a un major coneixement dels temes que caldrà tractar, a les reunions de Consell de Cooperació podrà assistir-hi, amb convocatòria prèvia, personal funcionari, persones expertes o aquelles altres que el mateix òrgan decidisca. Totes elles disposaran de veu, però no de vot.  
3. El Consell de Cooperació podrà acordar la creació de comissions tècniques de treball.  
Article 5. Funcionament del Consell de Cooperació   
1. La constitució, convocatòria, règim de les sessions i d'adopció d'acords i, en general, el funcionament d'este Consell de Cooperació s'ajustarà al que establixen els articles 22 a 27 de la llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
2. El Consell de Cooperació, sense perjuí del que disposa l'apartat anterior, podrà aprovar normes pròpies de funcionament intern per al millor exercici de les seues atribucions.  
3. El Consell de Cooperació es reunirà almenys dos vegades a l'any en sessió ordinària i, en sessió extraordinària, quan la importància dels assumptes a tractar ho requerisca, per convocatòria de la seua presidència, a iniciativa pròpia o a petició d'un terç dels seus membres.  
DISPOSICIONS FINALS  
Primera. Habilitació normativa   
La persona titular de la conselleria competent en matèria de polítiques de servicis socials queda facultada per a dictar les disposicions necessàries per al compliment i desplegament d'este decret.  
Segona. Entrada en vigor  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
València, 24 de juliol de 2009  
El president de la Generalitat,  
FRANCISCO CAMPS ORTIZ  
El conseller de Benestar Social,  
JUAN GABRIEL COTINO FERRER


Còpia Permalink ELI